**NOTA INFORMATIVĂ**

**la proiectul legii pentru pentru executarea articolului 31**

**din Legea privind sistemul unitar de salarizare în sectorul bugetar**

|  |
| --- |
| 1. **Denumirea autorului și, după caz, a participanților la elaborarea proiectului** |
| Autorul proiectului este Ministerul Finanțelor, care este desemnat responsabil de politica în domeniul salarizării în sectorul bugetar. |
| 1. **Condițiile ce au impus elaborarea proiectului de act normativ și finalitățile urmărite** |
| În vederea reformării sistemului actual de salarizare în sectorul bugetar, în conformitate cu Dispoziția Prim-ministrului nr.80-d din 28 iulie 2017, Ministerul Finanțelor a elaborat proiectul legii cu privire la sistemul unitar de salarizare în sectorul bugetar (în continuare – Legea).  Legea oferă o viziune nouă asupra structurii sistemului de salarizare, stabilește drepturile salariale, condițiile de formare a salariului de funcție conform gradelor și treptelor de salarizare. La fel, Legea statuează că normele privind salarizarea personalului din sectorul bugetar țin în exclusivitate de legea respectivă și nu pot fi obiectul de reglementare al altor legi.  Legea a indicat Guvernului, în termen de 6 luni să prezinte Parlamentului propuneri pentru aducerea legislației în vigoare în conformitate cu prevederile legii.  În scopul ajustării normelor în vigoare și eliminării normelor cu caracter salarial din alte acte normative, se introduc modificări în Legea salarizării nr. 847/2002, Legea nr. 1432/2000 privind modul de stabilire și reexaminare a salariului minim, Legea nr. 154/2003 Codul muncii al Republicii Moldova, Legea nr. 797/1996 pentru adoptarea Regulamentului Parlamentului, Legea nr. 1381/1997 Codul electoral, Legea nr.259/2004 Codul cu privire la știință și inovare, Legea nr. 158/2008 cu privire la funcția publică și statutul funcționarului public ș.a. |
| 1. **Principalele prevederi ale proiectului și evidențierea elementelor noi** |
| Norme cu caracter salarial se propune a fi abrogate din legi precum urmează:  Modificarea **Legii nr. 797-XIII din 02.04.1996 pentru adoptarea Regulamentului Parlamentului** exclud dreptul Biroului permanent al Parlamentului de a aproba condiții specifice de salarizare;  Din **Legea nr. 1381-XIII din 21.11.1997 Codul electoral** se exclude norma privindstabilirea unui spor la salariul mediu de 35 la sută angajaților permanenți ai aparatului Comisiei Electorale Centrale pentru perioada electorală (alegeri parlamentare, alegeri prezidenţiale, alegeri locale generale, alegeri noi şi referendumuri republicane) fiindu-le stabilit un spor la salariul mediu de 35 la sută;  Din **Legea nr.259-XV din 15.07.2004 Codul cu privire la știință și inovare** se propune a fi exclus articolul ce ține de condițiile de retribuire a muncii cercetătorului ştiinţific din organizaţiile de drept public din domeniile cercetării şi inovării în cadrul finanţării instituţionale.  Din **Legea nr. 158-XVI din 04.07.2008 cu privire la funcția publică și statutul funcționarului public** se exclude norma privind plata dublă a salariului pe unitate de timp sau recuperarea timpului lucrat cu păstrarea salariului mediu în cazul muncii peste durata normală a timpului de muncă, în zilele de sărbătoare nelucrătoare şi/sau în zilele de repaus.  **Legea nr. 140 din 27 iulie 2018 pentru modificarea și completarea unor acte legislative** prevede o dispoziție privind menținerea cel puțin la nivelul aprobat pentru anul 2018 a volumului mijloacelor financiare alocate anual pentru retribuirea muncii angajaților persoanelor juridice care anterior activau în condiții de autogestiune și al căror statut se modifică prin prezenta lege în autoritate finanțată din buget. Acest drept este reformulat în Lege și urmează a fi omis din actul menționat.  Alte modificări țin de **Legea salarizării nr. 847-XV din 14.02.2002**,în care se propune de a defini unele noțiuni noi legate de sistemul unitar de salarizare în sectorul bugetar.  Într-un șir de legi se propune de a exclude referința la legile actuale în domeniul salarizării. |
| 1. **Fundamentarea economico-financiară** |
| Proiectul nu implică careva costuri financiare. Normele abrogate, după caz, au fost reflectate în Legea cu privire la sistemul unitar de salarizare în sectorul bugetar și se vor implementa din contul alocațiilor prevăzute pentru realizarea Legii. |
| 1. **Avizarea și consultarea publică a proiectului** |
| În scopul respectării prevederilor Legii nr.239/ 2008 privind transparența în procesul decizional, proiectul legii pentru pentru executarea articolului 31 din Legea privind sistemul unitar de salarizare în sectorul bugetar este plasat pe pagina web oficială a Ministerului Finanțelor ([www.mf.gov.md](http://www.mf.gov.md)), directoriul „Transparența decizională”, secțiunea „Procesul decizional”.  Proiectul va fi supus consultărilor publice cu toate părțile interesate și va urma avizarea oficială în condițiile cadrului normativ.  **MINISTRU Octavian ARMAȘU** |